Pearl Thusi

**Sithembile Xola Pearl Thusi** o tshotswe ka Motsheganong a le lesome le boraro ka ngwaga wa 1988. Ke modiragatsi, mmabontle ebile ke mogasi. O itsege ka baanelwa ba a batshamekileng jaaka *Patricia Kopong* mo motseletseleng wa motshameko o o kgathisang wa motswedi wa tshedimosetso wa BBC/HBO o o bidiwang The No.1 Ladies' Detective Agency, *Dayana Mampasi* mo Quantico e e neng e supiwa mo ABC, le Samkelo mo filiming ya marato ya Catching Feelings. Ka ngwaga wa 2020, o ne a nna moanelwa-mogolo mo motseletseleng wa Aforika wa ntlha go supiwa mo Netflix, ebong Queen Sono.

## Botshelo jwa a le mmotlana le thuto
Thusi o tswa kwa motsesetoropong wa *KwaNdengezi* le kwa Hammarsdale gaufi le Durban. O na le bomonnawe ba basetsana ba le babedi. O tsene sekolo sa basetsana fela kwa Pinetown Girls' High School. O simolotse dithuto tsa gagwe kwa University of Witwatersrand (Wits University), mme a ikgogela morago gore a nne le nako ya go bereka. Ka ngwaga wa 2020, o ne a tsweledisa dithuto tsa gagwe kwa University of South Africa (UNISA).

## Tiro
Thusi ke mogasi wa Lip Sync Battle Africa mo MTV le e.tv, ga mmogo le mo thulaganyong ya pusiano ya *Moments* mo EbonyLife TV. O kile a tlhagelela mo thulaganyong ya SABC 3 ya Isidingo a tshameka Palesa Motaung, a gasa *Live Amp* le *DJ Warras* le Luthando Shosha, le thulaganyo ya SABC 1 ya *Real Goboza.*

Ka ngwaga wa 2009, Thusi o ne a tlhagelela mo thulaganyong e e kgatlhisang e e neng e gasiwa mo motsweding wa tshedimosetso wa BBC/HBO  e bidiwa The No.1 Ladies Detective Agency.

Ka ngwaga wa 2015, Thusi o tlhageletse e le Dr. Nandi Montabu mo Tremors 5:Bloodlines. O tlhageletse gape mo setshwantshong sa mmino se bidiwa "Pearl Thusi" sa ga Emtee.

Ka ngwaga wa 2016, Thusi o ne a nna mongwe wa ba ba tlhagelelang kgapetsa mo karolong ya bobedi ya thulaganyo ya metseletsele ya ABC e e bidiwang Quantico a le Dayana Mampasi, a diragatsa le Priyanka Chopra. Ka one ngwaga oo, Thusi o ne a diragatsa e le Samkelo mo filiming ya marato ya Catching Feelings. Filimi e e ntshitswe ka Mopitlo a le lesome le borobabongwe ka ngwaga wa 2018.

Ka ngwaga wa 2017 Thusi o ne a diragatsa e le Brenda  Riviera mo filiming ya Kalushi.

Ka ngwaga wa 2018, Thusi o ne a nna mogasi o mosha wa kgaolo ya boraro ya *Behind The Story* ya MTV Base. E ntse e le one ngwaga oo, Thusi o ne a nna moanelwamogolo wa Queen Sono mo thulaganyong ya Netflix e bidiwa Queen Sono. Thulaganyo e ne ya simolola ka Tlhakole a le masome mabedi le borobabobedi ka ngwaga wa 2020 mme ya amogelesega ka diatla tsoo-pedi mo basekaseking, bogolo jang bodiragatsi jwa gagwe Thusi. Ka Moranang 2020, e ne ya ntshafadiwa go nna le kgaolo ya bobedi, mme e ne ya re ka Ngwanatsele ngwaga wa 2020, ga begiwa fa Netflix e emisitse thulaganyo eo ka ntlha ya dikgwetlho tsa kgatiso tse di bakilweng ke segajaja sa COVID-19. Ka Morule a le lesome le botlhano ngwaga wa 2020, o ne a nna mogasi wa dietsele tsa ntlha tsa kwa KZN tsa tloso budutu tsa 1st KZN Entertainment Awards a gasa le Somizi Mhlongo.

Ka Tlhakole ngwaga wa 2021, Thusi o ne a nna Zama Zulu mo filiming ya Netflix ya Fistful of Vengeance. E gasitswe ka Tlhakole a le lesome le bosupa ka ngwaga wa 2022.

## Metswedi